Reastvere vald
Reastvere vald (saksa keeles Gemeinde Restfer) oli aastatel 1866–1891 eksisteerinud vald Tartumaal. Tänapäeval jääb kunagise valla maa-ala Jõgevamaale Jõgeva valda. Reastvere vald loodi iseseisva omavalitsusena 1866. aastal ning selle esialgne halduspiirkond kattus Reastvere mõisapiirkonnaga. Vald kuulus Laiuse kihelkonda. Esimeseks vallavanemaks oli Hans Mihkelson (1867–1875 ja 1882–1887). Reastvere valda kuulusid järgmised külad: Kirivere, Mäeküla, Reastvere. 1891. aastal liideti Reastvere vald Laius-Tähkvere vallaga.